กังวลโควิดฉุดศก. ดาวโจนส์ปิดร่วง ทองพุ่ง /น้ำมันลบ
หุ้นดาวโจนส์ปิดร่วง 317.46 จุด นักลงทุนกังวลโควิดฉุดเศรษฐกิจ ด้านราคาทองคำพุ่ง 11.70 ดอลลาร์ ขณะที่น้ำมันลดลง 33 เซนต์
13 พ.ย. 2563

ดัชนีเฉลี่ยอุตสาหกรรมดาวโจนส์ปิดที่ 29,080.17 จุด ลดลง 317.46 จุด หรือ -1.08% ขณะที่ดัชนี เอสแอนด์พี 500 ปิดที่ 3,537.01 จุด ลดลง 35.65 จุด หรือ -1.00% ส่วนดัชนีแนสแดคปิดที่ 11,709.59 จุด ลดลง 76.84 จุด หรือ -0.65%
ดัชนีดาวโจนส์ตลาดหุ้นนิวยอร์กปิดร่วงเมื่อวันที่ 12 พ.ย. เนื่องจากนักลงทุนวิตกกังวลเกี่ยวกับผลกระทบทางเศรษฐกิจหลังจากจำนวนผู้ติดเชื้อไวรัสโควิด-19 เพิ่มขึ้นอย่างมากในสหรัฐ ซึ่งทำให้หลายรัฐประกาศใช้มาตรการเข้มงวดเพื่อควบคุมการแพร่ระบาด
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนธันวาคม ลดลง 33 เซนต์ ปิดที่ 41.12 ดอลลาร์ ด้านเบรนต์ทะเลเหนือลอนดอน งวดส่งมอบเดือนมกราคม ลดลง 27 เซนต์ ปิดที่ 43.53 ดอลลาร์ต่อบาร์เรล
ราคาทองคำตลาดโคเม็กซ์งวดส่งมอบเดือนธันวาคม เพิ่มขึ้น 11.70 ดอลลาร์ ปิดที่ 1,873.30 ดอลลาร์ต่อออนซ์